ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί των υγειονομικών μέτρων που εφαρμόζονται στις μη εμπορικού χαρακτήρα μετακινήσεις ζώων συντροφιάς και περί της τροποποιήσεως της οδηγίας του Συμβουλίου αριθ. 92/65/ΕΟΚ ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2000/0221 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί των υγειονομικών μέτρων που εφαρμόζονται στις μη εμπορικού χαρακτήρα μετακινήσεις ζώων συντροφιάς και περί της τροποποιήσεως της οδηγίας του Συμβουλίου αριθ. 92/65/ΕΟΚ

1. Εισαγωγή

Το άρθρο 251 παράγραφος 2 τρίτο εδάφιο σημείο γ) της συνθήκης ΕΚ προβλέπει ότι η Επιτροπή γνωμοδοτεί για τις τροπολογίες που προτείνονται από το Ευρωπαϊκό Κοινοβούλιο σε δεύτερη ανάγνωση. Η Επιτροπή γνωμοδοτεί άρα για τις δεκατέσσερις τροπολογίες που προτάθηκαν από το Ευρωπαϊκό Κοινοβούλιο.

2. Ιστορικό

- έγκριση της πρότασης από την Επιτροπή : 18 Σεπτεμβρίου 2000 [1]

[1] COM(2000)529 τελικό - 2000/0221(COD) της 18.9.2000 (ΕΕ C 29 της 30.1.2001).

- γνωμοδότηση της Οικονομικής και Κοινωνικής Επιτροπής: 29 Νοεμβρίου 2000 [2]

[2] ΕΕ C 116 της 20.4.2001, σ. 54.

- γνωμοδότηση του Ευρωπαϊκού Κοινοβουλίου σε πρώτη ανάγνωση: 3 Μαΐου 2001 [3]

[3] ΕΕ C 27 της 31.1.2002, σ. 55.

- ημερομηνία έγκρισης της τροποποιημένης πρότασης: 21 Ιουνίου 2001 [4]

[4] COM(2001)349 τελικό (ΕΕ C 270 της 25.9.2001).

- ημερομηνία κατά την οποία εγκρίθηκε η κοινή θέση: 27 Ιουνίου 2002 [5]

[5] ΕΕ C 275 E της 12.11.2002, σ. 33.

- έγκριση από το Κοινοβούλιο της σύστασης για δεύτερη ανάγνωση: 22 Οκτωβρίου 2002.

3. Στόχος της πρότασης

Η αρχική πρόταση έχει ως στόχο να καθορίσει κοινούς κανόνες για τις μη εμπορικού χαρακτήρα μετακινήσεις ζώων συντροφιάς μεταξύ των κρατών μελών και από τρίτες χώρες.

4. Γνωμη της Επιτροπής για τις τροπολογίες του Ευρωπαϊκού Κοινοβουλίου

4.1. Τροπολογίες που έγιναν δεκτές από την Επιτροπή

* Οι τροπολογίες 2 (άρθρο 4 παράγραφος 2α και 2β) και 13 (άρθρο 23 παράγραφος 2) σχετικά με την αναγνώριση μόνο της ηλεκτρονικής ταυτοποίησης μετά το πέρας περιόδου 8 ετών, διότι οι υπηρεσίες της Επιτροπής εκτιμούν ότι η μέθοδος αυτή είναι αξιόπιστη και ότι η μεταβατική περίοδος των 8 ετών επαρκεί.

* Η τροπολογία 5 (άρθρο 6 παράγραφος 3) που έχει ως στόχο την εισαγωγή διαδικασίας συναπόφασης κατά την ενδεχόμενη έγκριση παράτασης σχετικά με τη συνέχιση του ειδικού καθεστώτος που εφαρμόζεται στο Ηνωμένο Βασίλειο, στην Ιρλανδία και στη Σουηδία μετά το πέρας της μεταβατικής περιόδου των 5 ετών, μπορεί να γίνει αποδεκτή λαμβανομένου υπόψη του άρθρου 23 πρώτο εδάφιο της κοινής θέσης.

4.2. Τροπολογίες που δεν έγιναν αποδεκτές από την Επιτροπή

4.2.1. Τεχνικές τροπολογίες

* Η τροπολογία 1 (αιτιολογική σκέψη 11) καταργεί τη δυνατότητα καθορισμού του αριθμού των ζώων για τον διαχωρισμό των συναλλαγών μη εμπορικού και εμπορικού χαρακτήρα, υποστηρίζοντας ότι ο αριθμός των ζώων δεν αποτελεί βασικό στοιχείο όσον αφορά τη διαχείριση του υγειονομικού κινδύνου. Η ορθότητα της τροπολογίας είναι φαινομενική. Πράγματι, οι κτηνιατρικές διατάξεις είναι οι ίδιες όποιο και αν είναι το είδος των μετακινήσεων (εμπορικών ή μη). Αλλά οι διατάξεις σχετικά με τον έλεγχο δεν είναι οι ίδιες (για παράδειγμα οι εμπορικές μετακινήσεις από τρίτη χώρα μπορούν να πραγματοποιηθούν μόνο μέσω ενός συνοριακού σταθμού ελέγχου). Συνεπώς, είναι αναγκαίο να καθοριστεί ένας αριθμός που θα επιτρέπει να οριστούν έστω και αυθαίρετα οι μετακινήσεις μη εμπορικού χαρακτήρα.

* Οι τροπολογίες 3 και 4 (άρθρο 5 παράγραφος 2) καταργούν την παρέκκλιση για τον αντιλυσσικό εμβολιασμό υπό ορισμένους όρους για τα ζώα που είναι μικρότερα των 3 μηνών (ζώα πολύ νεαρά για να εμβολιασθούν) και συνεπώς, απαγορεύει την ελευθερία των μετακινήσεων των εν λόγω νεαρών ζώων στα κράτη μέλη εκτός από το Ηνωμένο Βασίλειο, την Ιρλανδία και τη Σουηδία για τις οποίες προβλέπονται ειδικές διατάξεις στο άρθρο 6 παράγραφος 2. Ο κίνδυνος που παρουσιάζουν οι μετακινήσεις των νεαρών ζώων που δεν έχουν εμβολιασθεί στα "ηπειρωτικά" κράτη μέλη δεν θεωρήθηκε σημαντικός κατά τις συζητήσεις στο Συμβούλιο και η Επιτροπή υιοθέτησε την προσέγγιση αυτή.

* Η τροπολογία 6 (άρθρο 7) υιοθετεί την ίδια λογική με την τροπολογία 1 για τα είδη ζώων εκτός από τους σκύλους, τις γάτες και τις νυφίτσες. Κρίνεται σκόπιμο να ληφθεί υπόψη η προσέγγιση αυτή που επιτρέπει τον διαχωρισμό μεταξύ των εμπορικών συναλλαγών και των μετακινήσεων των μεμονωμένων ατόμων που συνοδεύουν τα ζώα συντροφιάς τους, με τον καθορισμό ανώτατου αριθμού ζώων ώστε να διευκρινίζεται η έννοια του όρου της μη εμπορικής συναλλαγής.

* Οι τροπολογίες 8 και 9 (άρθρο 10 σημείο (ε)) έχουν ως στόχο την ταξινόμηση των τρίτων χωρών με μόνο κριτήριο την αναγνώριση των χωρών που είναι απαλλαγμένες από τη λύσσα κατά την έννοια του Κώδικα Υγείας Ζώων του Διεθνούς Γραφείου Επιζωοτιών. Οι διατάξεις που εγκρίθηκαν στο επίπεδο της Ένωσης δεν βασίζονται στην προσέγγιση αυτή, αλλά σε εκείνη του ελάχιστου αποδεκτού κινδύνου. Ως εκ τούτου, η Γερμανία (κρούσματα στην Hesse, στη Βαυαρία και στα σύνορα με την Πολωνία), η Aυστρία (κρούσμα στα σύνορα με τη Σλοβενία) και η Γαλλία (ένα πρόσφατο κρούσμα που έχει εισαχθεί από το Μαρόκο) δεν είναι απαλλαγμένες από τη λύσσα κατά την έννοια του Κώδικα. Δεν δικαιολογείται να υιοθετηθεί διαφορετική προσέγγιση για τις τρίτες χώρες.

Πρέπει να σημειωθεί η αντίθεση που αποτελεί η έγκριση των τροπολογιών 8 και 9 ενώ δεν έγινε αποδεκτή η τροπολογία 7 που προέβλεπε την γενική αρχή της αναφοράς στον κώδικα για την ταξινόμηση των τρίτων χωρών (οι τροπολογίες 8 και 9 καθορίζουν τους όρους που πρέπει να τηρεί μία χώρα για να θεωρηθεί απαλλαγμένη από τη λύσσα).

4.2.2. Θεσμικές τροπολογίες

* Οι τροπολογίες 10 (άρθρο 17 παράγραφος 1) και 11 (άρθρο 20) εισάγουν τον όρο "τεχνικός" στον ορισμό των εκτελεστικών αρμοδιοτήτων της Επιτροπής που εκτός του ότι περιορίζει το δικαίωμα πρωτοβουλίας της θα προκαλέσει νομικές διαφορές όσον αφορά την ερμηνεία του και θα έχει αρνητικές επιδράσεις στην αποτελεσματική εφαρμογή του εν λόγω κανονισμού και των κανόνων που ορίζει.

* Η τροπολογία 12 (άρθρο 21) στερεί από την Επιτροπή μία διάταξη που συνήθως υπάρχει στην κοινοτική νομοθεσία και η οποία της επιτρέπει να προτείνει μέτρα για την ταχεία και αποτελεσματική διαχείριση προσωρινών καταστάσεων που, βάσει της κτηθείσας πείρας, είναι αναγκαία ιδίως στον τομέα της υγείας των ζώων.

* Οι τροπολογίες 14 και 15 (άρθρο 24 παράγραφος 2.1 και παράγραφος 3.1) σχετικά με την κομητολογία οι οποίες υπερβαίνουν τη διοργανική συμφωνία. Η κοινή θέση, όσον αφορά τη διατύπωση για την κομητολογία, έπρεπε να αντικατοπτρίζει την διπλή νομική βάση του κειμένου αυτού, αναφέροντας σαφώς τη διαφορά της διαδικασίας ανάλογα με το είδος του μέτρου. Το Κοινοβούλιο, καταργώντας την ακριβή αναφορά στα μέτρα που έχουν ως άμεσο στόχο τη δημόσια υγεία δεν εξασφαλίζει πλέον τη συνοχή αυτή.

5. Συμπεράσματα

Σύμφωνα με το άρθρο 250 παράγραφος 2 της συνθήκης η Επιτροπή τροποποιεί την πρότασή της όπως ορίζεται ανωτέρω.